REGULAMENTUL (CE) NR. 593/2007 AL COMISIEI
din 31 mai 2007
privind onorariile și taxele percepute de Agenția Europeană pentru Siguranța Aviației
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1592/2002 al Parlamentului European și al Consiliului din 15 iulie 2002 privind normele comune în domeniul aviației civile și instituirea unei Agenții europene de siguranță a aviației (1), în special articolul 53 alineatul (1),
după consultarea consiliului de administrație al Agenției Europene pentru Siguranța Aviației;
întrucât:
(1)
Regulamentul (CE) nr. 488/2005 al Comisiei (2) a stabilit onorariile și taxele percepute de către Agenția Europeană pentru Siguranța Aviației (denumită în continuare „agenția”).
(2)
Veniturile agenției sunt formate dintr-o contribuție din partea Comunității și din partea oricărei țări terțe europene care a devenit parte la acordurile prevăzute la articolul 55 al Regulamentului (CE) nr. 1592/2002, din onorariile plătite de solicitanți pentru certificatele și autorizațiile emise, menținute sau modificate de către agenție, precum și din taxele pentru publicații, pentru administrarea căilor de atac, pentru formare și pentru orice ale servicii oferite de agenție.
(3)
Este necesar ca veniturile și cheltuielile agenției să fie echilibrate.
(4)
Este necesar ca onorariile și taxele prevăzute în prezentul regulament să fie solicitate și percepute doar de către agenție, în euro. Este necesar ca acestea să se stabilească într-o manieră transparentă, echitabilă și uniformă.
(5)
Este necesar ca onorariile percepute de agenție să nu pună în pericol competitivitatea întreprinderilor europene implicate. De asemenea, este necesar ca acestea să fie stabilite în așa fel încât să se țină seama în mod corespunzător de capacitatea de plată a întreprinderilor mici.
(6)
Siguranța aviației civile trebuie să fie prioritară, dar agenția trebuie să țină în întregime seama de eficiența costurilor în momentul în care se achită de sarcinile care îi revin.
(7)
Localizarea geografică a întreprinderilor pe teritoriile statelor membre nu ar trebui să constituie un factor discriminatoriu. În consecință, cheltuielile de deplasare aferente sarcinilor de certificare efectuate în numele unor astfel de întreprinderi trebuie reunite și împărțite între solicitanți.
(8)
Este necesar ca solicitantul să fie informat, în măsura în care este posibil, în legătură cu suma care se estimează că va trebui plătită pentru serviciul care urmează a fi oferit, precum și în legătură cu modul de efectuare a plății, înainte de începerea furnizării serviciului. Este necesar ca criteriile de stabilire a sumei de plată să fie clare, uniforme și publice. În cazul în care nu este posibil să se determine suma în avans, este necesar ca solicitantul să fie informat în consecință înainte de începerea furnizării serviciului. Într-un asemenea caz, este necesar să se stabilească, înainte de furnizarea serviciului, reguli clare pentru evaluarea sumei de plată în timpul furnizării serviciului.
(9)
Este necesar ca întreprinderile să se bucure de o bună vizibilitate financiară și să poată anticipa costul onorariilor pe care va trebui să le plătească. În același timp, este necesar să se asigure un echilibru între cheltuielile totale suportate de agenție pentru îndeplinirea sarcinilor de certificare și venitul global provenit din onorariile percepute. Prin urmare, este necesar să existe posibilitatea revizuirii anuale a nivelului onorariilor, pe baza rezultatelor și prognozelor financiare ale agenției.
(10)
Părțile interesate trebuie să fie consultate înainte de orice modificare a onorariilor. În plus, agenția trebuie să furnizeze regulat părților interesate informații referitoare la maniera și la baza în care sunt calculate onorariile. O asemenea informație este destinată să ofere părților interesate o imagine de ansamblu asupra costurilor suportate de către agenție și asupra productivității sale.
(11)
Este necesar ca tarifele indicate în prezentul regulament să se fondeze pe previziunile agenției în ceea ce privește volumul său de muncă și costurile aferente.
(12)
Prezentul regulament trebuie revizuit în termen de cinci ani de la data intrării sale în vigoare.
(13)
Regulamentul (CE) nr. 488/2005 trebuie, prin urmare, abrogat.
(14)
Măsurile prevăzute de prezentul regulament sunt conforme cu avizul comitetului înființat în temeiul articolului 54 alineatul (1) din Regulamentul (CE) nr. 1592/2002,
ADOPTĂ PREZENTUL REGULAMENT:
CAPITOLUL I
DISPOZIȚII GENERALE
Articolul 1
Prezentul regulament se aplică onorariilor și taxelor percepute de Agenția Europeană pentru Siguranța Aviației, denumită în continuare „agenția”, în compensarea serviciilor oferite, inclusiv furnizarea de mărfuri.
Acesta stabilește în special serviciile pentru care sunt datorate onorariile și taxele prevăzute la articolul 48 alineatul (1) din Regulamentul (CE) nr. 1592/2002, valorile acestor onorarii și taxe, precum și modalitatea de plată a acestora.
Articolul 2
În sensul prezentului regulament se aplică următoarele definiții:
(a)
„onorarii” înseamnă sumele percepute de agenție și care trebuie să fie plătite de solicitanți pentru a obține, menține sau modifica certificatele prevăzute la articolul 15 din Regulamentul (CE) nr. 1592/2002, care sunt emise, menținute sau modificate de agenție;
(b)
„taxe” înseamnă sumele percepute de agenție și care trebuie să fie plătite de solicitanți pentru servicii furnizate de agenție, altele decât operațiuni de certificare;
(c)
„operațiuni de certificare” înseamnă toate activitățile efectuate de agenție, direct sau indirect, în scopul emiterii, menținerii sau modificării certificatelor prevăzute la articolul 15 al Regulamentului (CE) nr. 1592/2002;
(d)
„solicitant” înseamnă orice persoană fizică sau juridică ce solicită un serviciu furnizat de agenție, inclusiv emiterea, menținerea sau modificarea unui certificat;
(e)
„costuri de călătorie” înseamnă costurile de transport, costurile de cazare și masă, cheltuielile ocazionale și diurnele de deplasare plătite personalului în contextul operațiunilor de certificare;
(f)
„cost real” înseamnă cheltuielile suportate efectiv de agenție.
CAPITOLUL II
ONORARII
Articolul 3
(1) Onorariile trebuie să asigure un venit total suficient pentru acoperirea tuturor costurilor, directe, indirecte și specifice, care rezultă din operațiunile de certificare, inclusiv costurile presupuse de controlul continuu aferent.
(2) Agenția trebuie să identifice în cadrul veniturilor și cheltuielilor sale părțile care sunt atribuite operațiunilor de certificare. În acest scop:
(a)
onorariile percepute de agenție se țin într-un cont separat și fac obiectul unei proceduri contabile separate;
(b)
agenția trebuie să întocmească conturi analitice de venituri și cheltuieli.
(3) Onorariile trebuie să facă obiectul unei estimări provizorii globale la începutul fiecărui an financiar. Această estimare are la bază rezultatele anterioare financiare ale agenției, valorile estimate pentru venituri și cheltuieli, precum și planul de lucru în perspectivă.
Dacă la sfârșitul anului financiar veniturile globale provenite din onorarii, care constituie venituri atribuite în conformitate cu articolul 53 din Regulamentul (CE) nr. 1592/2002, sunt superioare costurilor globale ale operațiunilor de certificare, excedentul este folosit la finanțarea operațiunilor de certificare în conformitate cu regulamentul financiar al agenției.
Articolul 4
Onorariile ce trebuie plătite de solicitant pentru o operațiune dată de certificare constau în:
(a)
o parte fixă, a cărei valoare variază în funcție de complexitatea operațiunii efectuate pentru a reflecta cheltuielile ocazionate de îndeplinirea de către agenție a acestei operațiuni. Diferitele sume ale părții fixe sunt indicate în părțile I și II din prezenta anexă; sau
(b)
o parte variabilă proporțională cu volumul de muncă implicat, exprimat ca număr de ore multiplicat cu un tarif orar. Tariful orar reflectă toate cheltuielile care rezultă din operațiunile de certificare. Operațiunile de certificare care sunt facturate pe baza tarifului orar precum și valoarea tarifului orar sunt indicate în partea II din prezenta anexă.
Articolul 5
(1) Sumele stabilite în anexă se publică în publicația oficială a agenției.
(2) Aceste sume sunt indexate anual în funcție de rata inflației stabilite în partea V din prezenta anexă.
(3) Dacă este necesar, prezenta anexă se revizuiește anual.
(4) Agenția comunică anual Comisiei, consiliului de administrație și organului consultativ al părților interesate, instituite în conformitate cu articolul 24 al Regulamentului (CE) nr. 1592/2002, informații asupra elementelor utilizate în determinarea nivelului onorariilor. Aceste informații constau în principal în repartizarea cheltuielilor pentru anii anteriori și următori. Agenția comunică, de asemenea, de două ori pe an Comisiei, consiliului de administrație și organului consultativ al părților interesate, informații privind controlul performanțelor specificate în partea VI din prezenta anexă și indicatorii de performanță specificați în alineatul (5).
(5) În termen de șase luni de la intrarea în vigoare a prezentului regulament, agenția adoptă, după consultări cu organul consultativ al părților interesate, o serie de indicatori de performanță luând în considerare în principal informațiile menționate în partea VI a prezentei anexe.
(6) Agenția consultă organul consultativ al părților interesate înainte de a da un aviz asupra oricăror modificări ale onorariilor. În timpul consultărilor, agenția explică motivele oricăror propuneri de modificare a nivelului onorariilor.
Articolul 6
Fără a aduce atingere articolului 4, atunci când se execută o operațiune de certificare, integral sau parțial, în afara teritoriilor statelor membre, onorariul facturat solicitantului include și costurile de transport în afara acestor teritorii, conform formulei:
d = f + v
unde:
d
=
onorariul datorat.
f
=
onorariul care depinde de tipul de operațiune executată, astfel cum este indicat în anexă.
v
=
costuri suplimentare de transport, la cost real.
Costurile de transport suplimentare facturate solicitantului includ timpul petrecut de experți în acele mijloace de transport în afara teritoriilor statelor membre. Numărul relevant de ore este facturat pe baza tarifului orar.
Articolul 7
La cererea solicitantului și cu acordul directorului executiv al agenției, o operațiune de certificare poate fi executată în mod excepțional după cum urmează:
(a)
prin repartizarea unor categorii de personal la operațiunea de certificare, categorii pe care agenția nu le-ar aloca la această operațiune în mod normal în cadrul procedurilor sale standard, și/sau
(b)
prin repartizarea la operațiune a unor resurse umane care să asigure executarea acesteia mai rapid decât prin procedurile standard ale agenției.
Într-un asemenea caz, o majorare excepțională se aplică onorariului perceput, pentru a acoperi toate costurile suportate de agenție în vederea îndeplinirii cerinței speciale.
Articolul 8
(1) Onorariul se plătește de către solicitant. Acesta se achită în euro. Solicitantul se asigură că agenția primește integralitatea sumei datorate. Posibilele cheltuieli bancare aferente plății sunt suportate de către solicitant.
(2) Emiterea, menținerea sau modificarea unui certificat este condiționată de plata valorii integrale a onorariului datorat, cu excepția cazului în care agenția și solicitantul au convenit altfel. În caz de neplată, agenția poate anula certificatul în cauză după avertizarea oficială a solicitantului.
(3) Sumele mai mici sau egale cu 1 000 EUR trebuie plătite într-o singură tranșă, în timpul completării cererii.
(4) Baremul onorariilor aplicate de agenție precum și condițiile de plată, se comunică solicitanților în momentul în care aceștia depun cererile.
(5) Pentru toate operațiunile de certificare care implică plata unui onorariu calculat pe baza tarifului orar, agenția poate furniza la cerere solicitantului un deviz. Devizul se modifică de către agenție în cazul în care operațiunea se dovedește a fi mai simplă sau dacă poate fi executată mai repede decât s-a prevăzut inițial sau, din contră, în cazul în care este mai complexă și ia mai mult timp decât ar fi putut fi estimat de agenție în condiții rezonabile.
(6) În cazul în care, după o primă verificare, agenția decide să nu accepte o cerere, orice onorarii care au fost deja plătite se returnează solicitantului, cu excepția unei sume care să acopere costurile administrative de tratare a cererii. Această sumă este echivalentă cu dublul tarifului orar prevăzut în partea II din prezenta anexă.
(7) În cazul în care o operațiune de certificare trebuie să fie întreruptă de agenție deoarece solicitantul nu dispune de resurse suficiente sau nu reușește să respecte cerințele aplicabile sau deoarece solicitantul decide să retragă cererea sau să amâne proiectul, restul onorariilor datorate, calculate pe baza tarifului orar, dar care nu depășesc părțile fixe aplicabile, se plătesc integral în momentul în care agenția încetează operațiunea respectivă. Numărul relevant de ore este facturat pe baza tarifului orar prevăzut în partea II din prezenta anexă. În cazul în care, la cererea solicitantului agenția repornește o operațiune de certificare întreruptă anterior, această operațiune este facturată ca un nou proiect.
Articolul 9
Onorariile se solicită și se percep doar de către agenție.
Statele membre nu percep onorarii pentru operațiunile de certificare, chiar dacă îndeplinesc acele operațiuni în numele agenției.
Agenția rambursează statelor membre onorariile pentru operațiunile de certificare pe care le îndeplinesc în numele său.
CAPITOLUL III
TAXE
Articolul 10
(1) Taxele se percep de către agenție pentru toate serviciile, inclusiv furnizarea de bunuri, altele decât cele menționate la articolul 3.
Sunt, totuși, furnizate gratuit următoarele servicii:
(a)
transmiterea documentelor și informațiilor, în orice formă, în conformitate cu Regulamentul (CE) nr. 1049/2001 al Parlamentului European și al Consiliului (3);
(b)
documentele disponibile gratuit pe website-ul agenției.
(2) De asemenea agenția percepe taxe în cazul în care se introduce o cale de atac împotriva unora din deciziile sale în conformitate cu articolul 35 din Regulamentul (CE) nr. 1592/2002.
Articolul 11
Suma taxelor percepute de agenție trebuie să fie egală cu costul real al serviciului furnizat, inclusiv cu costul punerii acestuia la dispoziția solicitantului. În acest scop, timpul consacrat de către agenție pentru furnizarea serviciului, este facturat pe baza tarifului orar, astfel cum este prevăzut în partea II din prezenta anexă.
Taxele percepute în urma introducerii unui recurs în conformitate cu articolul 35 din Regulamentul (CE) nr. 1592/2002 corespund cu o sumă fixă în conformitate cu partea IV din anexă. Dacă recursul este încheiat în favoarea persoanei care a introdus recursul, suma fixă îi este restituită automat de către agenție.
Suma taxelor este comunicată solicitantului înainte de furnizarea serviciului, împreună cu modalitățile de plată.
Articolul 12
Taxele se plătesc de solicitant sau, în cazul unui recurs, de către persoana fizică sau juridică care a introdus recursul.
Acestea se achită în euro.
Solicitantul se asigură că agenția primește integralitatea sumei datorate. Posibilele cheltuieli bancare aferente plății trebuie plătite de solicitant.
În cazul în care nu s-a convenit altfel între agenție și solicitant sau persoana fizică sau juridică care a introdus recursul, taxele sunt percepute înainte de furnizarea serviciului sau, după caz, înainte de introducerea recursului.
Sumele mai mici sau egale cu 1 000 EUR trebuie plătite într-o singură tranșă, la data introducerii cererii sau la introducerea recursului.
CAPITOLUL IV
DISPOZIȚII FINALE ȘI TRANZITORII
Articolul 13
Regulamentul (CE) nr. 488/2005 se abrogă.
Articolul 14
(1) Prezentul regulament intră în vigoare la 1 iunie 2007. Se aplică sub rezerva următoarelor condiții:
(a)
onorariile indicate în tabelele 1-5 ale părții I din anexă sunt aplicabile tuturor certificatelor emise după 1 iunie 2007;
(b)
onorariile indicate în tabelul 6 al părții I din anexă se aplică taxelor anuale percepute după 1 iunie 2007;
(c)
pentru solicitanții cărora le-a fost perceput onorariul de supraveghere menționat la punctul (vi) din anexa la Regulamentul (CE) nr. 488/2005 înainte de 1 iunie 2007, onorariile indicate în tabelul 7 al părții I din anexă se aplică începând cu prima tranșă anuală percepută după încheierea perioadei de trei ani prevăzută la punctul (vi) din anexa la Regulamentul (CE) nr. 488/2005;
(d)
pentru solicitanții cărora le-a fost perceput onorariul de supraveghere menționat la punctele (vii), (x), (xiii) sau (xi) din anexa la Regulamentul (CE) nr. 488/2005 înainte de 1 iunie 2007, onorariile de supraveghere indicate în tabelele 8, 9 și respectiv 10 ale părții I și în alineatul (2) al părții III din anexa la prezentul regulament se aplică începând cu prima tranșă anuală percepută după încheierea perioadei de doi ani prevăzută la punctele (viii), (x) și (xiii) din anexa la Regulamentul (CE) nr. 488/2005.
(2) Fără a aduce atingere articolului 13, Regulamentul (CE) nr. 488/2005 se aplică în continuare oricăror onorarii sau taxe care sunt în afara domeniului de aplicare a prezentului regulament în conformitate cu alineatul (1).
(3) Prezentul regulament se revizuiește în termen de cinci ani de la data intrării în vigoare.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 mai 2007.